ΚΑΝΟΝΙΣΜΟΣ (ΕΟΚ) αριθ. 1717/72 ΤΗΣ ΕΠΙΤΡΟΠΗΣ της 8ης Αυγούστου 1972 περί της πωλήσεως βουτύρου σε μειωμένη τιμή σε μη κερδοσκοπικά ιδρύματα και οργανισμούς

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1411/71(2), και ιδίως το άρθρο 6 παράγραφος 7,

τον κανονισμό (ΕΟΚ) αριθ. 985/68 του Συμβουλίου, της 15ης Ιουλίου 1968, περί ορισμού των γενικών κανόνων που διέπουν τα μέτρα παρεμβάσεως στην αγορά του βουτύρου και της κρέμας γάλακτος (3), όπως τροποποιήθηκε τελευταία από τον κανονισμό (ΕΟΚ) αριθ. 1075/71(4) και ιδίως το άρθρο 7α,

τον κανονισμό (ΕΟΚ) αριθ. 974/71 του Συμβουλίου, της 12ης Μαΐου 1971, περί λήψεως ορισμένων συγκυριακών μέτρων στο γεωργικό τομέα εν συνεχεία της προσωρινής διευρύνσεως των περιθωρίων διακυμάνσεως των νομισμάτων ορισμένων Κρατών μελών (5) και ιδίως το άρθρο 6,

Εκτιμώντας:

ότι η κατάσταση της αγοράς του βουτύρου εντός της Κοινότητος χαρακτηρίζεται από την ύπαρξη αποθεμάτων που δημιουργούνται κατόπιν παρεμβάσεων στην αγορά του βουτύρου, πραγματοποιουμένων δυνάμει του άρθρου 6 παράγραφος 1 του κανονισμού (ΕΟΚ) αριθ. 804/68-

ότι δεν είναι δυνατό να διατεθούν, υπό κανονικές συνθήκες, τα αποθέματα αυτά του βουτύρου κατά την παρούσα γαλακτοκομική περίοδο- ότι πρέπει να αποφευχθεί η παράταση της αποθεματοποιήσεως λόγω των υψηλών εξόδων που προκύπτουν απ' αυτήν- ότι πρέπει επομένως να ληφθούν μέτρα που δύνανται να ευνοήσουν τη διάθεση του βουτύρου-

ότι η πώληση βουτύρου σε μειωμένη τιμή σε μη κερδοσκοπικά ιδρύματα και οργανισμούς συνιστά ένα από τα μέτρα αυτά-

ότι είναι αναγκαίο να εξασφαλίζουν τα Κράτη μέλη ότι το βούτυρο δεν θα αποκλίνει από τον προορισμό του- ότι, στην περίπτωση που το βούτυρο πωλείται σε άλλο Κράτος μέλος, πρέπει να προβλεφθούν ειδικοί τρόποι, ιδίως η χρησιμοποίηση του αντιγράφου του ελέγχου που προβλέπεται από τον κανονισμό (ΕΟΚ) αριθ. 2315/69 της Επιτροπής, της 19ης Νοεμβρίου 1969, περί της χρήσεως εγγράφων κοινοτικής διαμετακομίσεως για την εφαρμογή κοινοτικών μέτρων που συνεπάγονται τον έλεγχο της χρησιμοποιήσεως και/ή του προορισμού των εμπορευμάτων(6), όπως τροποποιήθηκε τελευταία από τον κανονισμό (ΕΟΚ) αριθ. 595/71(7)-

ότι, λαμβανομένης υπόψη της χαμηλής τιμής αγοράς του εν λόγω βουτύρου, τα εξισωτικά ποσά που προβλέπονται στον κανονισμό (ΕΟΚ) αριθ. 974/71 δεν πρέπει να εφαρμόζονται στις συναλλαγές βουτύρου αυτού του τύπου-

ότι ενδείκνυται να προβλεφθούν από τώρα διατάξεις που λαμβάνονται υπόψη από την έναρξη ισχύος της συνθήκης περί της προσχωρήσεως του Βασιλείου της Δανίας, της Ιρλανδίας, του Βασιλείου της Νορβηγίας και του Ηνωμένου Βασιλείου της Μεγάλης Βρεταννίας και Βορείου Ιρλανδίας στην Ευρωπαϊκή Οικονομική Κοινότητα και στην Ευρωπαϊκή Κοινότητα Ατομικής Ενεργείας-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Πωλείται σε μειωμένη τιμή σε μη κερδοσκοπικά ιδρύματα και οργανισμούς για κατανάλωση εντός της Κοινότητος το βούτυρο που έχει αγορασθεί σύμφωνα με το άρθρο 6 παράγραφος 1 του κανονισμού (ΕΟΚ) αριθ. 804/68 και έχει αποθεματοποιηθεί από την 1η Μαΐου 1972.

2. Κάθε Κράτος μέλος δύναται να καθορίσει εκείνα από τα μη κερδοσκοπικά ιδρύματα και οργανισμούς που είναι εγκατεστημένα στο έδαφός του, τα οποία επωφελούνται από την πώληση σε μειωμένη τιμή.

Άρθρο 2

Τα Κράτη μέλη λαμβάνουν όλα τα αναγκαία μέτρα για να καταναλίσκεται το βούτυρο συμπληρωματικά και να διατίθεται αποκλειστικά στον ειδικό προορισμό του.

Άρθρο 3

1. Το βούτυρο πωλείται από τον οργανισμό παρεμβάσεως στη θύρα του ψυκτικού χώρου αποθηκεύσεως, σε ελαχίστη τιμή 35 λογιστικών μονάδων ανά 100 χιλιόγραμμα.

2. Κάθε Κράτος μέλος που προβαίνει στην πώληση δύναται να καθορίσει μία ελαχίστη ποσότητα αγοράς.

Άρθρο 4

1. Το βούτυρο πωλείται μόνο κατόπιν υποβολής δελτίου που καθορίζεται από τον αρμόδιο οργανισμό του Κράτους μέλους, στο έδαφος του οποίου ευρίσκεται το ίδρυμα που είναι ο δικαιούχος. Αντίγραφο του δελτίου αυτού απευθύνεται απ'ευθείας στον οργανισμό παρεμβάσεως που προβαίνει στην πώληση.

2. Η έκδοση του δελτίου εξαρτάται από:

- την έγγραφη υποχρέωση του δικαιούχου ότι θα χρησιμοποιήσει το βούτυρο μόνο σε καταναλωτές του ιδρύματός του-

- την ενημέρωση των εγγράφων που επιτρέπουν τον καθορισμό της χρησιμοποιήσεως του βουτύρου-

- την καλή εκτέλεση των υποχρεώσεων που έχουν αναληφθεί σε πιθανές προηγούμενες χορηγήσεις.

3. Το δελτίο περιλαμβάνει ιδίως τις ακόλουθες ενδείξεις:

α) όνομα και διεύθυνση του ιδρύματος ή του ενδιαφερομένου οργανισμού και του υπευθύνου εντολοδόχου ή του μεσολαβούντος-

β) αριθμό καταναλωτών που ανήκουν στο ίδρυμα ή στον ενδιαφέροντα οργανισμό-

γ) ποσότητα βουτύρου που δικαιούται-

δ) ένδειξη της περιόδου που αντιστοιχεί στην χορήγηση-

ε) τον οργανισμό παρεμβάσεως που προβλέπεται για να εξασφαλίσει την προμήθεια.

Η ισχύς κάθε δελτίου είναι κατ' ανώτατο όριο 90 ημέρες από την ημερομηνία της εκδόσεώς του που περιλαμβάνεται στην προθεσμία αυτή.

4. Η ποσότητα του βουτύρου που αναφέρεται στην παράγραφο 3 υπό γ) προσδιορίζεται βάσει του αριθμού των ενδιαφερομένων καταναλωτών και της μέσης κατά κεφαλή εθνικής ή περιφερειακής καταναλώσεως του Κράτους μέλους. Η περίοδος που λαμβάνεται υπόψη για τον προσδιορισμό αυτό δεν δύναται να υπερβεί τις 90 ημέρες.

Άρθρο 5

1. Το βούτυρο παραδίδεται στη θύρα του ψυκτικού χώρου αποθηκεύσεως.

2. Το βούτυρο υπόκειται σε τελωνειακό ή διοικητικό έλεγχο που παρουσιάζει ισοδύναμες εγγυήσεις, από την παράδοσή του και μέχρις ότου φθάσει στον προορισμό του.

3. Το βούτυρο παραδίδεται σε συσκευασίες, οι οποίες φέρουν κατά τρόπο ευανάγνωστο και ανεξίτηλο μία ή περισσότερες από τις ακόλουθες ενδείξεις:

"Beurre d'intervention vendu au titre du Reglement (CEE) no 1717/72",

"Gemaess Verordnung (EWG) Nr. 1717/72 verkaufte Interventionsbutter",

"Burro d' ammasso venduto a norma del regolamento (CEE) n. 1717/72",

"Interventieboter verkocht overeenkomstig Verordening (EEG) nr.1717/72",

(Βούτυρο παρεμβάσεως πωλούμενο βάσει του κανονισμού (ΕΟΚ) αριθ. 1717/72).

Άρθρο 6

1. Η παράδοση του βουτύρου εξαρτάται από την παροχή ασφαλείας 155 λογιστικών μονάδων ανά 100 χιλιόγραμμα στις ακόλουθες περιπτώσεις:

- όταν η αγορά πραγματοποιείται από μεσολαβούντα,

- όταν η ποσότητα που αποτελεί το αντικείμενο της συμβάσεως αγοράς υπερβαίνει τους 5 τόννους, ή

- όταν το ίδρυμα ή ο ενδιαφερόμενος οργανισμός είναι εγκατεστημένα σε άλλο Κράτος μέλος από το Κράτος Μέλος που προβαίνει στην πώληση.

2. Η ασφάλεια παρέχεται κατ' εκλογή του Κράτους μέλους είτε υπό μορφή επιταγής που απευθύνεται στον οργανισμό παρεμβάσεως είτε υπό μορφή εγγυήσεως που ανταποκρίνεται στα κριτήρια που καθορίζονται από το ενδιαφερόμενο Κράτος μέλος.

Άρθρο 7

Όταν το ίδρυμα ή ο οργανισμός που αναφέρεται στο άρθρο 1 είναι εγκατεστημένα σε άλλο Κράτος μέλος, στο εξής αποκαλούμενο "Κράτος μέλος προορισμού", από το Κράτος μέλος που προβαίνει στην πώληση ή απόδειξη της διαθέσεως του βουτύρου στον ειδικό προορισμό του δύναται να γίνει μόνο με την προσκόμιση του αντιγράφου του ελέγχου που προβλέπεται στο άρθρο 1 του κανονισμού (ΕΟΚ) αριθ. 2315/69.

Τα τετραγωνίδια αριθ. 101, 103 και 104 που αναγράφονται στο αντίγραφο του ελέγχου συμπληρώνονται. Το τετραγωνίδιο αριθ. 104 συμπληρώνεται με διαγραφή των μη χρησίμων ενδείξεων και με την καταχώρηση στη δεύτερη περίπτωση μιας από τις ακόλουθες ενδείξεις.

"destine a institution ou collectivite sans but lucratif - reglement (CEE) no 1717/72",

"fuer gemeinnuetzige Einrichtung gemaess Verordnung (EWG) Nr: 1717/72 bestimmt",

"destinato a istituzione o collettivita senza scopi di lucro a norma del regolamento (CEE) n. 1717/72",

"bestemd voor instelling zonder winstoogmerk Verordening (EEG) nr. 1717/72",

"προοριζόμενο για μη κερδοσκοπικό ίδρυμα ή οργανισμό - κανονισμός (ΕΟΚ) αριθ. 1717/72".

Άρθρο 8

1. Εκτός από περίπτωση ανωτέρας βίας, η ασφάλεια που αναφέρεται στο άρθρο 6 δεν αποδεσμεύεται παρά μόνο για τις ποσότητες, για τις οποίες προσκομίζεται στον αρμόδιο οργανισμό η απόδειξη ότι το βούτυρο έχει φθάσει στον προορισμό του, η οποία χορηγείται από τις αρχές που πραγματοποίησαν τον έλεγχο που αναφέρεται στο άρθρο 5 παράγραφος 2.

Όταν το βούτυρο έχει παραδοθεί σε άλλο Κράτος μέλος από το Κράτος μέλος που προβαίνει στην πώληση, η απόδειξη αυτή γίνεται με το αντίγραφο του ελέγχου που αναφέρεται στο άρθρο 7.

2. Σε περίπτωση ανωτέρας βίας, ο αρμόδιος οργανισμός καθορίζει τα μέτρα που κρίνει αναγκαία ανάλογα με την περίσταση.

Άρθρο 9

Τα εξισωτικά ποσά που προβλέπονται στον κανονισμό (ΕΟΚ) αριθ. 974/71 δεν εφαρμόζονται στο βούτυρο που πωλείται δυνάμει του παρόντος κανονισμού.

Άρθρο 10

Την 1η Φεβρουαρίου 1973, τα άρθρα 5 και 7 τροποποιούνται ως εξής:

1. Το άρθρο 5 παράγραφος 3 συμπληρώνεται με τις ακόλουθες ενδείξεις:

"Intervention butter sold in accordance with Regulation (EEC) No 1717/72",

"Interventinssmor solgt i henhold til forordning (EOF) Nr. 1717/72",

"Intervensjonssmor solgt i henhold til forordning (EOF) Nr. 1717/72",

(Βούτυρο παρεμβάσεως πωλούμενο σύμφωνα με τον κανονισμό (ΕΟΚ) αριθ. 1717/72).

2. Το άρθρο 7 δεύτερο εδάφιο συμπληρώνεται με τις ακόλουθες ενδείξεις:

"intended for a non-profit-making institution or organization - Regulation (EEC) No 1717/72",

"bestemt for institutioner eller samfund der ikke arbejder med gevinst for oje - forordning (EOF) Nr. 1717/72",

"bestemt for institusjoner som ikke driver ervervsmessig virksomhet-forordning (EOF) Nr. 1717/72",

(Προοριζόμενο για μη κερδοσκοπικό ίδρυμα ή οργανισμό - κανονισμός (ΕΟΚ) αριθ. 1717/72).

Άρθρο 11

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Αυγούστου 1972.

Για την Επιτροπή

Ο Πρόεδρος

S. L. MANSHOLT

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 148 της 3.7.1971, σ. 4.

(3) ΕΕ αριθ. Ν 169 της 18.7.1968, σ. 1.

(4) ΕΕ αριθ. Ν 116 της 28.5.1971, σ. 1.

(5) ΕΕ αριθ. Ν 106 της 12.5.1971, σ. 1.

(6) ΕΕ αριθ. Ν 295 της 24.11.1969, σ. 14.

(7) ΕΕ αριθ. Ν 69 της 23.3.1971, σ. 7.